Проект!

ОТЧЕТ 
ЗА ИЗПЪЛНЕНИЕТО НА НАЦИОНАЛНАТА ПРОГРАМА 
ПО БЕЗОПАСНОСТ И ЗДРАВЕ ПРИ РАБОТА 
2009 година

На 26 юни 2008 г. Правителството на Република България прие стратегически документ, в който определи приоритетните направления и действия в областта на безопасните и здравословните условия на труд за периода до 2012 година - Стратегия за безопасност и здраве при работа (Стратегия за БЗР ) 2008-2012 г. Съгласно Решението на Министерския съвет, Министърът на труда и социалната политика ежегодно предлага за разглеждане Национална програма по безопасност и здраве при работа (НПБЗР), както и отчет за нейното изпълнение.  Целта е да се осигури информация на правителството за изпълнението на целите, заложени в Стратегията, които се разглеждат като неразделна част от постигането на общата цел за икономическо развитие на страната, а именно - повишаването на благосъстоянието и качеството на живот на всички социални групи в обществото.
Националната програма по безопасност и здраве при работа – 2009 г. (НПБЗР – 2009 г.) е първата годишна програма за изпълнение на Стратегията за БЗР, в която са очертани ангажиментите на държавните органи, работодателските организации, организациите на работниците и служителите, неправителствените организации и др. към осигуряване на благосъстояние при работа, като се отчитат промените на работното място и възникването на нови професионални рискове.
Настоящият отчет представя резултатите от реализираните дейности по НПБЗР – 2009 г. в рамките на следните приоритетни области: 
1.	Гарантиране на правилното прилагане на законодателството в областта на безопасните и здравословни условия на труд;
2.	Насърчаване на развитието и прилагането на секторни стратегии;
3.	Управление на новите и все по-големи рискове;
4.	Насърчаване на промените в поведението на работещите и работодателите към прилагане на подход, насочен към укрепване на здравето и работоспособността.
Отчетът за изпълнението на НПБЗР – 2009 г. се състои от две части. В първата е дадено кратко описание на резултатите по приоритетниобласти, а във втората - в табличен вид е представено степента на изпълнение на съответните дейности/мерки.

ЧАСТ I.  ОПИСАНИЕ НА РЕЗУЛТАТИТЕ ПО ПРИОРИТЕТИ

Приоритетна област 1. Гарантиране на правилното прилагане на законодателството в областта на безопасните и здравословни условия на труд

За  гарантиране на правилното прилагане на законодателството в областта на безопасните и здравословни условия на труд са реализирани мерки, насочени към  усъвършенстване на националното законодателство, както и привеждането му в пълно съответствие с правото на Европейската общност.
Изготвен е проект на наредба на министъра на труда и социалната политика и министъра на здравеопазването са определени мерки за защита на работещите от рискове, свързани с експозицията на оптични лъчения, който е в пълно съответствие с изискванията на Директива 2006/25/ЕО на Европейския парламент и Съвета от 5 април 2006 г. относно минималните изисквания за здраве и безопасност на работниците от експозицията на физични агенти (изкуствени оптични лъчения).
С оглед информационното осигуряване на процеса на докладване пред Европейската комисия изпълнението на  основните задължения за осигуряване на безопасност и здраве при работа е разработен проект на Наредба за формата, съдържанието, реда и начина за подаване и съхраняване на декларацията по чл. 15, ал. 1 от Закона за здравословни и безопасни условия на труд. Определени са формата, съдържанието, реда и начина за подаване и съхраняване на декларация, с която юридическите и физическите лица ще декларират в  териториалната дирекция "Инспекция по труда" по адреса на регистрация на предприятието състоянието на условията на труд в предприятията. За осигуряване на възможност за подаване на декларацията по електронен път, както и за намаляване на разходите по подаване и администриране на данните от декларацията е предвидена възможност за разработване на специализиран софтуер за приемане, обработване и съхраняване на данните от декларацията. Създадената база данни ще позволи изготвянето на справки и анализи, свързани с обектите за контрол, условията на труд и др. Осигурена е възможност за подобряване на административното обслужване чрез предоставяне на електронни услуги.
В изпълнение на задължението си по чл. 281, ал. 5 на Кодекса на труда, Министърът на труда и социалната политика определи условията и реда за провеждане на обучението и инструктажа по безопасност и здраве при работа (Наредба № РД-07-2 за условията и реда за провеждането на периодично обучение или инструктаж на работниците и служителите по правилата за осигуряване на здравословни и безопасни условия на труд). Създадена е нормативна база, въз основа на която работодателят да организира провеждането на обученията и инструктажите по безопасност и здраве при работа в съответствие със спецификата на професията/извършваната дейност и на работното място, като се отчитат възможните опасности и резултатите от оценката на риска 
За целите на държавната политика в областта на инспектирането на труда, както и за повишаване на качеството на контрола във всички предприятия, обекти и места, където се осъществява трудова дейност или се провежда обучение, Министерският съвет определи формата, съдържанието, реда и сроковете за представяне на информация от органите за инспектиране на труда на министъра на труда и социалната политика (Наредба за формата, съдържанието, редът и сроковете за обмен на информацията за дейностите по инспектиране на труда). Съдържанието и сроковете за представяне на информация от органите за инспектиране на труда е в съответствие с функциите, които държавните контролни органи осъществяват при инспектиране на труда, като не се въвеждат нови изисквания и задължения за тях относно събирането, съхраняването, използването и др. на информацията.
Със Заповед № РД 01-871 от 12.10. 2009 г. на Министъра на труда и социалната политика е определен коефициента на трудов травматизъм по икономически дейности за прилагане през 2010 година. Целта е да се определят работниците и служителите, които извършват работа в основната и спомагателната дейност на предприятия, принадлежащи към икономическа дейност с трудов травматизъм, равен или по-висок от средния за страната, с оглед  задължително на застраховане по реда на Наредба за задължително застраховане на работниците и служителите за риска „трудова злополука”.
С разработените нормативни актове се постига пълно съответствие с правото и практиката на Европейската общност в областта на организацията на дейността и осигуряването на безопасност и здраве при работа, като са отчетени и промените в индустриалните отношения.
Предизвикателство остават мерките, свързани с усъвършенстване на прилаганата система за задължителните предварителни и периодични медицински прегледи на работниците и система за трудоустрояване на лица с намалена работоспособност. Независимо от мерките, предприети за подобряване на нормативната база по БЗР в миннодобивната и в химическата промишленост, все още не е приключила работата по актуализиране на: Правилника за минноспасителната и газоспасителната дейност; Правилника по безопасност на труда при разработване на рудни и нерудни находища по подземен начин (В-01-02-04), Правилника по безопасност на труда при разработване на въглищни находища по подземен начин (В-01-01-01), както и на Правилника по безопасност на труда при преработка на пластмаси (В-01-04-13) и Правилника по безопасност на труда в каучукопреработващата промишленост (В-01-04-15). Промяната на посочените нормативни актове е включена като мерки по Националната програма по безопасност и здраве при работа – 2010 г.
За ефективното и ефикасното прилагане на контрола от инспекторите по труда са предприети  мерки за укрепване и развитие на административния капацитет на Изпълнителна агенция „Главна инспекция по труда”. 
Направени са структурни и функционални промени, чрез които дейността на дирекциите от общата и специализираните администрации на агенцията да повишат своето качество. Новите функции и задачи са насочени към повишаване на капацитета, относно информационното осигуряване на контролната дейност и ангажиментите за осъществяване на координация между ИА „Главната инспекция по труда” и другите контролни органи по инспектирането на труда, съгласно Закона за инспектиране на труда. Утвърден е образец на служебна карта, с която служителите на ИА „ГИТ”  да се легитимират както при осъществяване на контролната дейност, така и при изпълнение на други служебни правомощия. Особено място при контрола от инспекторите по труда се определя на консултирането на работодателите за правилното спазване на законодателството. За неизпълнение на нормите и изискванията се дават задължителни предписания със срок за изпълнение, налагат се принудителни административни мерки и наказателни постановления, спират се от експлоатация машини, съоръжения и отделни производства.
С оглед създаване на единна практика при инспектиране, в т.ч. избор на конкретен обект за контрол, обхват на проверката, инспекционни техники и определяне на инспектора/инспекторите, който ще извърши/извършат проверката, която да допринесе за повишаване на ефекта от контролната дейност, е усъвършенствана  методологията на контрол, като са разработени 4 нови процедури за инспектиране:
•	оперативна процедура „Определяне на параметрите на проверката”;
•	оперативна процедура „Планиране и подготовка за проверка”;
•	оперативна процедура „Провеждане на проверка”;
•	оперативна процедура „Доклади, записи и последващи действия”.
Разработени са базови въпросници за инспектиране в отделни икономически дейности, които засягат най-съществените опасности, рискове и проблеми.
През 2009 г. са изготвени критериите за избор на операция по приоритетна ос 6 от Оперативна програма „Развитие на човешките ресурси” - повишаване ефективността на контролната дейност на Изпълнителна агенция “Главна инспекция по труда”. Целта е повишаване на ефективността на контролната дейност на пазара на труда чрез реализиране на два компонента:
•	въвеждане на система за управление на качеството на контролната дейност;
•	разработване и внедряване на интегрирана информационна система на  Изпълнителна агенция “Главна инспекция по труда”.
Основен инструмент за повишаване качеството и ефективността на инспекционната дейност са мерките за повишаване на професионалната квалификация на служителите на ИА „ГИТ”.  На база анализ на потребностите от обучение във всички звена на агенцията, през 2009 г. са проведени задължителни обучения, съгласно закона за държавния служител и специализирани обучения на теми за професионално развитие. Обучени са общо 751 служители в 60 курса за обучение, като 28 курса са за повишаване на професионалната квалификация на инспекторския състав. Общият брой служители, участвали в обучения за повишаване на професионалната квалификация е 385, или 84% от служителите на ИА „ГИТ”.   Проведено е модулно обучение на 22 новоназначени служители на инспекторска длъжност и новоназначени юрисконсулти. В чуждоезиково обучение за отчетния период са участвали 69 служители – 30 служители от администрацията  и 39 служители от дирекции „Инспекция по труда”. 
Икономическата криза изправи институциите и компаниите пред предизвикателството да работят ефективно с по-малко персонал, да мотивират и създават условия за качество, ефективност и ефикасност на изпълняваните дейности.  ИА „ГИТ” приложи конкретни мерки в тази насока,  като активно работи по въвеждане на информационните технологии в работата на инспекцията.
През 2009 г. бяха закупени 180 бр. мобилен интернет, с които се оборудваха инспектори по труда. Осигуриха се 165 електронни подписа, чрез които се гарантира достъпа до данните на НАП, необходими при проверка законосъобразността при възникване на трудовите правоотношения на работниците и служителите. Осъществи се реинженеринг на административната информационна система „Докман” и бе въведена във всички структурни звена на ИА ГИТ. Изготви се техническо задание за интегрирана информационна система на ИА ГИТ.
За повишаване на мобилността на инспекторите по труда са закупени 28 бр. леки автомобили с повишена проходимост, което създаде условия за упражняването на ефикасен и ефективен контрол в трудно достъпни райони с неизградена инфраструктура.
Осигуряването на прозрачност на цялостната дейност на инспекцията по труда пред обществото е неразделна част от общата политика за защита на трудовите права на работниците и служителите и в борбата на правителството за справяне със сивата икономика и икономическата криза в страната. 
Контролната дейност не може да даде положителни резултати без обединяването на усилията на различните институции с контролни функции в областта на труда, както и без сътрудничеството на социалните партньори.
За осигуряване на оптимални условия на труд на работниците и служителите, за засилване на тяхната мотивация, за повишаване на конкурентноспособността и производителността на предприятията от голямо значение е подобряване на координацията между контролните органи в областта на труда и социалните партньори.
През 2009 година с участието на други контролни органи са извършени общо 4747 проверки, което е 9% от всички извършени през годината проверки:
•	с представители на Националната агенция по приходите - 1409 проверки;
•	с представители на Министерството на вътрешните работи - 1029 проверки;
•	с представители на Националния осигурителен институт - 265 проверки;
•	с представители на Контролно-техническата инспекция към министъра на земеделието и храните - 235 проверки;
•	с представители на Дирекцията за национален строителен контрол към министъра на регионалното развитие и благоустройството - 203 проверки;
•	с представители на ГД „Инспекция за държавен технически надзор” - 91 проверки;
•	с представители на Агенцията по заетостта - 443 проверки;
•	с представители на други контролни органи (в т.ч. регионални служби за растителна защита, районни управления по горите, РИОКОЗ, автомобилната администрация) - 1627 проверки.
Представители на синдикални организации са присъствали при извършването на 119 проверки, а членове на КУТ/ГУТ са участвали в 1432 проверки. 
От значение за осигуряването на безопасност и здраве при работа, както и за спазването на трудовото законодателство е конструктивният и ефективен социален диалог. Важна роля за осигуряване на по-голяма гаранция за спазване на трудовите права на работното място има Споразумението за сътрудничество за защита правата на работниците и служителите в условията на криза между ИА „Главна инспекция по труда”, КНСБ и КТ „Подкрепа”. 
С оглед информационното осигуряване на системата по безопасност и здраве при работа, се изгражда информационна подсистема „Професионални болести” към информационната система „Социално осигуряване” на НОИ  
В тази връзка и съгласно чл. 15 от Наредбата за реда за съобщаване, регистриране, потвърждаване, обжалване и отчитане на професионалните болести и “Задание за разработване на Информационна подсистема “Професионални болести” към Информационната система на НОИ”, през 2009 г. бе създадена база данни “Електронни досиета за професионална болест”, състояща се от таблици с регистрационни данни, класификации и номенклатури.
За целта бе изготвена техническа спецификация на цялата подсистема. Разработва се централизирано Web - базирано приложение със същото име, което ще помогне да се въведат в единна унифицирана схема данните за професионалните болести. За основна платформа на разработката на базата данни “Електронни досиета за професионална болест” се използва MS SQL Server 2005, а програмните развойни средства са MSSQL и ASP.NET. По този начин цялата информация, застъпена в отделните модули, ще бъде достъпна за всички териториални поделения и Централно управление на НОИ, според дефинираните нива на достъп и права за работа с информацията.
Проектирани и изградени са всички необходими таблици, класификации и номенклатури, обслужващи базата данни “Електронни досиета за професионална болест”. Разработена е основната част от програмното осигуряване на подсистемата – регистрация на „Бързо известие за професионална болест” - проверка на лични данни на лицето, проверка на професионална болест. Работи се по прецизиране на връзките с използваните модули от цялостната информационна система на НОИ – база данни „Население” на ГД ”ГРАО”, Регистър на осигурителите, съдържащ информацията от Търговски регистър и Регистър БУЛСТАТ на Агенцията по вписванията, Система Парични обезщетения и помощи от ДОО и др. Разработват се и модулите за регистрация на данни от протокол за извършено проучване, експертно решение на ТЕЛК, регистрационна карта за призната професионална болест, съобщение за смърт. 
Предстоят тестове и внедряване на системата в експлоатация от средата на 2010 г. Следващ етап от развитието на подсистемата е миграция на данни за минали години – до 2010 г. и подходящата им интерпретация в новата подсистема,  което ще отнеме определен период от време. Реална работа по регистрация и отчетност на професионалните болести с подсистема “Професионални болести” би могла да започне от 2011 г.  
За изграждане на информационна система за условия на труд през 2009 г. е изготвено Техническо задание за разработване и внедряване на интегрирана информационна система на ИА ГИТ. 

Приоритетна област II. Насърчаване на развитието и прилагането на секторни стратегии

На базата на задълбочен анализ и оценка на развитието по сектори (браншове), с активното участие и консултации с всички заинтересовани страни, включително и със социалните партньори, през 2009 г. се реализираха мерки, насочени към рискови икономически дейности, както и към най-често срещаните рискове и най-уязвимите групи работници и служители. 
Съгласно Кодекса за социално осигуряване, ежегодно със Закона за бюджета на държавното обществено осигуряване се предвиждат средства за финансиране на дейността, свързана с профилактика и рехабилитация на осигурените лица. 
По същество това е реализиране на здравно-превантивна стратегия от страна на Националния осигурителен институт, насочена към намаляване на случаите на временна неработоспособност и предотвратяване настъпването на трайно намалена работоспособност поради общо заболяване, трудова злополука и професионална болест. За целта, на осигурените лица се предоставя право на парични помощи за профилактика и рехабилитация еднократно в една календарна година за престой от 10 до 15 дни, като сумата покрива разходите за основните медицински услуги, нощувките и частична парична помощ за хранене.
Ежегодно с приемането на Закона за бюджета на държавното обществено осигуряване се определя конкретният размер на средствата за финансиране на дейността, свързана с профилактика и рехабилитация. Тези средства са разпределени във фонд “Общо заболяване и майчинство”, фонд "Трудова злополука и професионална болест", фонд “Пенсии” и фонд “Пенсии, несвързани с трудовата дейност”. Условията и реда за разходване на тези средства са регламентирани с Наредба № 1 от 13.02.2007 г. за ползване и изплащане на паричните помощи за профилактика и рехабилитация.
За провеждане на дейността по профилактика и рехабилитация през 2009 г. Националният осигурителен институт на конкурсен принцип избра и сключи договори с 32 юридически лица за общо 64 изпълнители на дейността.
През 2009 г. 57 505 лица са ползвали програмата за профилактика и рехабилитация. Усвоените средства за дейността през 2009 г. са в размер на 25 256 671 лв., при предвидени по бюджет средства в размер на 25 954 144 лв.
Средният разход за едно лице за профилактика и рехабилитация през 2009 г. е в размер на 439.20 лв, като същият през 2008 г. е бил 398.27 лв. Завишението на средния разход за едно лице е 40.93 лв., или с 10.3 % повече, в сравнение с 2008 г.
От общия брой лица, провели профилактика и рехабилитация, с най-голям относителен дял са тези със заболявания на опорно-двигателния апарат – 33 321, на периферната нервна система – 13 485 и на централната нервна система – 3 609.
Разпределението на общо изразходваните средства по фондове е както следва:
•	фонд “Общо заболяване и майчинство” – 24 203 495 лв.,
•	фонд “Пенсии” – 1 016 697 лв.,
•	фонд "Трудова злополука и професионална болест" – 17 903 лв.,
•	фонд “Пенсии, несвързани с трудовата дейност” – 18 576 лв.
Ежегодно средства от фондовете на държавното обществено осигуряване се предоставят и за провеждане на други мероприятия, свързани с рехабилитацията и реинтеграцията на осигурените лица:
•	за осигуряване на помощно-технически средства, свързани с увреждането – трансфер за Агенция за социално подпомагане към министъра на труда и социалната политика;
•	за мероприятия за предотвратяване на трудовите злополуки и професионалните болести и за диагностика на професионалните болести – трансфер за фонд “Условия на труд” към министъра на труда и социалната политика. 
За превенция  на здравните рискове, чрез повишаване на ефективността от медицинското наблюдение, с финансовата подкрепа на фонд „Условия на труд” е извършена диагностика на професионални болести на 841 лежащо болни и групови медицински прегледи на 2039 работници и служители. Медицинското наблюдение е осъществено в рискови сектори от икономиката: в предприятията от минно-добивната, чугуно-леярската, електронната и шивашката индустрии за ранно откриване на професионални болести.
В един от най-рисковите сектори на икономиката – строителството са реализирани мерки, свързани с повишаване на капацитета за правилното и ефективно прилагане на нормативната уредба по безопасност и здраве при изпълнение на строителни и монтажни работи, както следва:
•	Камарата на строителите в България (КСБ) и Националната агенция за професионално образование и обучение разработиха  учебна програма за провеждане на специализирано обучение на длъжностните лица по безопасност и здраве при изпълнение на строителни и монтажни работи. В процес на изграждане е регистър на проведени курсове по безопасни условия на труд, който ще се публикува на интернет страницата на КСБ.
•	Под методическото ръководство на Министерството на регионалното развитие и благоустройството и с участието на Камарата на инженерите в инвестиционното проектиране - Областна колегия - София-град е проведено специализирано обучение на 200 проектанта в София, Пловдив и Велико Търново за изготвяне на План по безопасност и здраве.
•	Проведено е специализирано обучение на служителите от Дирекция за национален строителен надзор, с оглед повишаване квалификацията на служителите при извършване на контролни дейности по Закона за устройство на територията.
•	С цел повишаване на осведомеността на обществото по проблемите на безопасните и здравословни условия на труд и създаване на обществена нетърпимост към нарушителите на Закона за здравословни и безопасни условия на труд е излъчен филм за осигуряване на здравословни и безопасни условия на труд в строителството.

Приоритетна област III. Управление на новите и все по-големи рискове

В рамките на Оперативна програма “Развитие на човешките ресурси”, по приоритетна ос 2 „Повишаване на производителността и адаптивността на заетите” е разработена специална област на интервенция 2.3. “Подобряване условията на труд на работното място”, с основна цел привеждане на условията на труд в предприятията в съответствие с нормите и изискванията на европейския пазар. Одобрена е и конкретна схема за финансиране „Превенция за безопасност и здраве при работа”.
През 2009 г. ИА ”Главна инспекция по труда” започна изпълнението на проекта, като е проведена открита тръжна процедура за избор на изпълнител, съгласно изискванията на ЗОП, за провеждане на Национално изследване на условията на труд. във всички икономически сектори. Целта е да се проучи, анализира и предостави на работодателите актуална информация за състоянието на условията на труд в страната, което да осигури добра основа за управление на професионалните рискове за здраве и безопасност на работещите на ниво сектор и/или предприятие. 
По проект „Prevention in EU-27” на  Международната асоциация за социално осигуряване (ISSA), в подкрепа на малките и средни предприятия за извършване на оценка на риска, са разработени и разпространи две Ръководства за оценка на риска в малки и средни предприятия „Подхлъзване и падане от височина”  и „Нервно-психично натоварване”. Целта е да се дадат практически насоки и отговори на конкретни въпроси относно необходимостта от идентифициране и оценка на рисковете, организацията на работата в предприятието за предприемане на  мерки за управление и контрол на рисковете. Чрез Дирекциите „Инспекция по труда” брошурите са разпространени в предприятията.

Приоритетна област IV. Насърчаване на промените в поведението на работещите и работодателите към прилагане на подход, насочен към укрепване на здравето и работоспособността

Успешното справяне с новите задължения и предизвикателствата, които поставя законодателството в областта на  безопасността и здравето при работа, преди всичко е свързано с  осъзнаване на значението на тази дейност и изграждането на нова култура за предпазване. 
През 2009 г. с финансовата подкрепа на Фонд „Условия на труд”, стартира изследване на тема „Оценяване на социално-икономическите разходи от трудови злополуки”. Целта е да се покажат ползите за предприятията, които инвестират в подобряване на условията на труд: съкращаване на разходите, дължащи се на чести отсъствия от работа; намаляване на текучеството на персонала; по-висока удовлетвореност на клиентите; повишаване на мотивацията; подобряване на качеството на продуктите и услугите и по-добър имидж на предприятието. 
Тези положителни ефекти могат да се засилят като се насърчават работниците да се грижат за своята безопасност, да усвояват навици и компетентности, които ще подобрят тяхното общо здравословно състояние.
За насърчаване на работодателите да подобряват условията на труд в предприятията ефективно се разходват средствата по програмата на фонд „Условия на труд” към министъра на труда и социалната политика. Целта е да се подпомогне бизнеса при изпълнение на изискванията на Закона за здравословни и безопасни условия на труд, като се финансират проекти за подобряване на условията на труд с висок социален ефект в предприятия и свързани с: реконструкция и модернизация на предприятия и работни места, подобряване на минимални изисквания за осигуряване на здравословни и безопасни условия на труд и др. 
През  2009 със средства от Фонд „Условия на труд” са финансирани 34 проекта за реконструкция и модернизация на съществуващи обекти, усъвършенстване на технологични системи и работно оборудване и подобряване на санитарно-хигиенните условия в следните икономически дейности: производство на облекло, производство на мебели, производство на хранителни продукти, туризъм, търговия, образование и здравеопазване. Средствата, изплатени по реализираните за годината договори, възлизат на  2 006 673,03 лева. При реализирането на проектите, финансирани от Фонд „Условия на труд” през 2009 г., са подобрени условията на труд общо на 1994 работници и служители. 
Във връзка с промените в Закона за професионално образование и обучение са разработени 433 учебни планове за професионално образование и придобиване на степен на професионална квалификация по 91 професии от 16 области на образование и 42 професионални направления от Списъка на професиите за професионално образование и обучение.
Наред с изменения на продължителността на обучението по професии с трета степен на професионална квалификация, бе актуализирано и учебното съдържание по предмети от задължителната професионална подготовка, свързано с осигуряването на здравословни и безопасни условия на труд. В резултат, и съгласно утвърдения план-прием за учебната 2009-2010 година 58 751 ученици ще се обучават по разработените учебни планове с очакван ефект - формиране на компетентности у учениците , свързани с осигуряване на безопасност  и здраве при работа при обучението по задължителната професионална подготовка (обща, отраслова и специфична) за професиите.
С цел формиране у учениците на компетентности за превенция на професионалните рискове, през 2009 г. е актуализирано и  учебното съдържание и от задължителната общообразователна подготовка: „Химия и опазване на околната среда”, „Физика и астрономия”, „Биология и здравно образование”, „Икономика и технологии”, „Информационни технологии” и „Бит и технологии”.
В политиката за осигуряване на безопасни и здравословни условия на труд приоритетно място заемат инициативите за укрепване и разширяване ролята на социалния диалог за повишаване на мотивацията за прилагане на законодателството по БЗР. В подкрепа на политиката и реализирането на целите в областта на безопасността и здравето при работа ефективно работят Националната фокусна точка по безопасност и здраве при работа и Националният съвет по условия на труд, в които активно участват представители на организациите на работодателите и на работниците и служителите, признати за представителни на национално равнище
През 2009 г. със средства, предоставени по бюджета на Министерството на труда и социалната политика е проведено специализирано обучение по безопасност и здраве при работа  на около 8 500 лица. Обученията са организирани и проведени от социалните партньори: Конфедерацията на независимите синдикати в България, Конфедерацията на труда „Подкрепа“, Асоциацията на индустриалния капитал в България,  Българската стопанска камара, Българската търговско-промишлена палата, БСЧП „Възраждане“, Конфедерацията на работодателите и индустриалците в България и Съюза за стопанска инициатива. 
За обединяване на знанията, уменията и волята на правителството, социалните партньори и всички специалисти за осигуряване на безопасност и здраве при работа във всички сектори на икономиката с подкрепата на Националната фокусна точка по безопасност и здраве при работа към Европейската агенция за безопасност и здраве при работа (Билбао, Испания) са проведени Национална конференция и семинар под мотото „Здравословни работни места. Оценка на риска на работното място”. 
За повишаване на осведомеността и мотивацията на работещите и на работодателите за прилагане на законодателството по безопасност и здраве при работа с финансовата подкрепа на фонд „Условия на труд” са издадени и разпространени:
•	Ръководство за прилагане на Наредба № 6 за минималните изисквания за осигуряване на здравето и безопасността на работещите при рискове, свързани с експозиция на шум в музикалния и развлекателния сектор;
•	Ръководство за прилагане на Наредба № 3 за минималните  изисквания за осигуряване на здравето и безопасността на работещите при рискове, свързани с експозиция на вибрации;
•	Кодекси за „добри практики”, ръководства и указания, предоставящи алтернативни решения за прилагане на законодателството по безопасност и здраве при работа в строителството и металургията;
•	брошура „Осигуряване на здравословни и безопасни условия на труд”, БТПП;
•	сборник „Нормативни актове по ЗБУТ и практически приложения” със CD, с актуална информация касаеща нормативната уредба на страната, БСЧП „Възраждане”;
•	„Безопасност и здраве при работа в предприятието. Добра практика. Нормативна уредба”, „Синдипревантива” ООД;
•	„Наръчник по безопасност и здраве при работа в предприятието”, ИК „Труд и право”.
В рамките на инициативите на Европейската мрежа за промоция на здравето на работното място (ЕМПЗРМ), Националният център за опазване на общественото здраве  успешно реализира проектите: “Европа в движение” и “Промоция на добрата практика по осигуряване на психично здраве на работното място” (2008-2010 г.). Целта на Осмата инициатива на ЕМПЗРМ “Трудът - за по-добър живот. Европа в движение.” е да се подчертае необходимостта и ползата от промоция на психичното здраве на работното място в цяла Европа чрез събиране на колкото може повече примери за добра практика и представянето им съвместно с фирмите в съответната страна и в целия Европейски съюз. 
Инициативата цели да направи Европа място, където здрави работници създават здравословни фирми. Водещи  европейски фирми от 20 страни ще направят неутрална оценка на своите дейности по промоция на здравето и щe предоставят добрата си практика като модел за цяла Европа. 

Заключение

Анализът на резултатите от инспекционната дейност на ИА „ГИТ” (извършени са 53155 проверки, което е с 18597 броя повече проверки от реализираните през 2008 г.) показва:
•	относителният дял на предприятията с изпълнени основни изисквания на Закона за здравословни и безопасни условия на труд е нараснал от 61% през 2008 г. на 71% през 2009 г., т.е. реализиран е ръст от 10%;
•	относителният дял на предприятията с рискови производства и дейности, в които работното оборудване е приведено в съответствие с изискванията на Закона за здравословни и безопасни условия на труд, е увеличен с 3,7% спрямо 2008 г., при планирано увеличение 3,0%;
•	намален е делът на работещите при условия на труд, несъответстващи на минималните изисквания на Закона за здравословни и безопасни условия на труд - от 17% през 2008 г. на 12% през 2009 г., т.е. спад от 5 процентни пункта;
•	относителният дял на предприятията с извършена оценка на риска, приели мерки за отстраняването или ограничаването, му е увеличен от 79% през 2008 г. на 84% през 2009 г., т.е. ръст от 5% пункта;
•	броят на предприятията, в които не са изпълнени дадените задължителни предписания е намалял от 746 бр. през 2008 г. на 648 бр. през 2009 г.;
•	общият брой на трудовите злополуки по оперативни данни на НОИ, е намалял със 781 в сравнение с 2008 г., при планирано намаление с 50 броя;
•	броят на смъртните трудови злополуки е намалял със 70 бр. в сравнение с 2008 г.;
•	злополуките, предизвикали инвалидност са намалели с 16 бр. спрямо 2008 г.;
•	чрез извършените проверки и предприетите инспекционни мерки се елиминират и ограничават предпоставките, водещи до висок трудов травматизъм;
•	повишена е информираността на социалните партньори и обществеността за причините за поява на трудовия травматизъм и предприетите мерки за неговото намаляване.

ЧАСТ II.  СТЕПЕНТА НА ИЗПЪЛНЕНИЕ НА ДЕЙНОСТИTE/МЕРКИTE

№	Дейност/Мярка	Описание на дейността/мярката	Планирани резултати	Степен на изпълнение	Резултати	
Приоритетна област I. Гарантиране на правилното прилагане на законодателството в областта на безопасните и здравословни условия на труд	
1.	Въвеждане на изискванията на Директива 2006/25/ЕО на Европейския парламент и Съвета от 5 април 2006 г. относно минималните изисквания за здраве и безопасност на работниците от експозицията на физически агенти (изкуствени оптични лъчения) в националното законодателство	Разработване на проект на Наредба за защита на работещите от рискове, свързани с експозицията на оптични лъчения	Издадена наредба 	Частично изпълнена 	Разработен е проект на Наредба	
2.	Определяне на формата, съдържанието, редът и начинът за подаване и съхраняване на информация за условията на труд в предприятията	Разработване на проект на Наредба за формата, съдържанието, редът и начинът за подаване и съхраняване на годишна декларация по чл.15 от ЗЗБУТ в териториалните дирекции "Инспекция по труда".	Издадена наредба	Частично изпълнена 	Разработен е проект на Наредба 
Разработен софтуерен продукт.	
3.	Определяне на формата, съдържанието, редът и сроковете за обмен на информацията между органите за инспектиране на труда	Разработване на проект на Наредба за формата, съдържанието, редът и сроковете за обмен на информацията за дейностите по инспектиране на труда.	Издадена наредба	Изпълнена 	Наредба за формата, съдържанието, реда и сроковете за представяне на информация от органите за инспектиране на труда (Приета с ПМС № 164 от 30.06.2009 г., обн., ДВ, бр. 52 от 10.07.2009 г.)	
4.	Усъвършенстване на прилаганата система за инструктаж на работното място
	Разработване на проект на Наредба за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд	Издадена наредба	Изпълнена

	Наредба № РД-07-2 от 16.12.2009 г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд	
5.	Усъвършенстване на прилаганата система за задължителните предварителни и периодични медицински прегледи на работниците. 	Разработване на проект на Наредба за изменение и допълнение на Наредба № 3 от 1987 г. за задължителните предварителни и периодични медицински прегледи на работниците.	Издадена наредба
	Частично изпълнена 	Разработен е проект на Наредба.	
6.	Усъвършенстване на прилаганата система за трудоустрояване на лица с намалена работоспособност.	Разработване на проект на Наредба за изменение и допълнение на Наредбата за трудоустрояване

	Издадена наредба
	Частично изпълнена 	Разработен е проект на Наредба	
7.	Подобряване на нормативната база по БЗР в миннодобивна индустрия.	Актуализиране на:
Правилник за минноспасителната и газоспасителната дейност;
Правилник по безопасност на труда при разработване на рудни и нерудни находища по подземен начин (В-01-02-04), МХМ, 1971 г. (изм. и доп., ИБТ на МТСГ бр. 11 от 1994 г.)
Правилник по безопасност на труда при разработване на въглищни находища по подземен начин (В-01-01-01), КЕ, 1993 г.	Издадени      правилници по безопасност и здраве при работа	Частично изпълнена 	Разработени са технически задания за разработване на проекти на нови Правилници по безопасност на труда.
Предстои провеждане на процедура за възлагане на обществена поръчка по реда на ЗОП.

8.	Подобряване на нормативната база по БЗР при работа с полимери.	Преработване на:
Правилник по безопасност на труда при преработка на пластмаси (В-01-04-13), ДСО „Пластмасови изделия”, 1975 г.;
Правилник по безопасност на труда в каучукопреработващата промишленост (В-01-04-15), МХП, 1978	Издадена наредба за осигуряване на безопасност и здраве при работа с полимери	Частично изпълнена мярка 
	Разработен проект на Наредба за осигуряване на безопасност и здраве при работа с полимери	
9.	Укрепване на административния капацитет на ИА „ГИТ”	Усъвършенстване на методологията на контрол	Утвърдена методология на контрол	Изпълнена	Изготвени 4 оперативни процедури:
-	оперативна процедура „Определяне на параметрите на проверката”
-	оперативна процедура „Планиране и подготовка за проверка”
-	оперативна процедура „Провеждане на проверка”
-	оперативна процедура „Доклади, записи и последващи действия”.	
		Подобряване на планирането и организацията на дейността	Утвърдено Ръководство за стратегическо и оперативно планиране на дейността	Частично изпълнена 	Включване на мярката в проект по ОПРЧР, ос 6	
		Усъвършенстване на системата за обучение и квалификация	Утвърдена програма за обучение и квалификация	Изпълнена	Проведени: въвеждащо обучение, обучения за повишаване на квалификацията и обучения и задължително обучение, съгласно ЗДСл - общо 60 обучения на 751 служители от ИА ГИТ  	
		Въвеждане на информационните технологии в работата	Ресурсно и информационно осигурени всички инспектори по труда	Изпълнена	-	Закупени 180 бр. мобилен интернет;
-	осигурени 165 електронни подписа;
-	осигурено пълно покритие на Д”ИТ” от административната информационна система	
		Повишаване на мобилността на инспекторите по труда	Осигурени транспортни средства	Изпълнена	Закупени 28 бр. леки автомобили с повишена проходимост	
		Осигуряване на прозрачност на цялостната дейност на инспекцията по труда пред обществото	Периодични публикации, информационни медийни кампании 	Изпълнена 	Своевременно актуализиране на интернет страницата;
Публикации в специализирани издания по БЗР; в националните и регионални медии	
		Сътрудничество със социалните партньори и с други контролни органи	Периодичен обмен на информация за състоянието на условията на труд	Изпълнена 	Ефективно сътрудничество с други контролни органи
Споразумение за сътрудничество за защита правата на работниците и служителите в условията на криза между ИА „Главна инспекция по труда”, КНСБ и КТ „Подкрепа".	
10.	Повишаване качеството на контрола върху дейността на службите по трудова медицина	Укрепване на капацитета на РИОКОЗ	Проведени специализирани обучения на органите на държавния здравен контрол.			
11.	Изграждане на информационна подсистема „Професионални болести” към информационната система „Социално осигуряване” на НОИ	Създаване и поддържане на регистър на ПБ в НОИ
	Изградена и функционираща подсистема „Професионални болести”	Частично изпълнена 	Създадена база данни “Електронни досиета за професионална болест”	
12.	Изграждане на информационна система за условия на труд в ИА „ГИТ”	Разработване на техническо задание за информационната система
Хардуерно и софтуерно осигуряване на информационната система 	Одобрено техническо задание
Ресурсно осигурена система
	Частично изпълнена 	Изготвено техническо задание по „Проект за разработване и внедряване на интегрирана информационна система на ИА ГИТ по Оперативна програма „Развитие на човешките ресурси”	
Приоритетна област II. Насърчаване на развитието и прилагането на секторни стратегии	
13.	Разработване и утвърждаване на учебна програма за професионална квалификация/обучение на длъжностните лица по безопасност и здраве в строителството	Определяне на обхват, тематика и продължителност на учебното съдържание за обучение на длъжностните лица по безопасност и здраве в строителството	Утвърдена учебна програма	Изпълнена	Учебна програма за провеждане на специализирано обучение на длъжностните лица по безопасност и здраве при изпълнение на строителни и монтажни работи. 
	
14.	Модернизиране и оптимизиране на дейността на комисията по воденето и поддържането на централния професионален регистър на строителя	Създаване и поддържане на специален регистър за проведените курсове по  безопасни условия на труд и за издадените документи от Центъра по професионално обучение
Обучение за повишаване на административния капацитет на служителите в регистъра и техническите секретари	Изградена система за набиране на информация и функциониращ регистър
	Частично изпълнена	В процес на изграждане е регистър на проведени курсове по безопасни условия на труд, който ще се публикува на интернет страницата на КСБ.	
15.	Превенция на здравето и безопасността при работа в строителството	Специализирано обучение на проектантите за  изготвяне на План по безопасност и здраве, съгласно изискванията на Наредба №2 за минималните изисквания за здравословни и безопасни условия на труд при извършване на строителни и монтажни работи	Проведени три курса на обучение на територията на цялата страна	Изпълнена 	Проведени специализирани курсове по изготвяне на План за безопасност и здраве 	
16.	Повишаване качеството на контрола за прилагане на разпоредбите на Наредба № 2 за минималните изисквания за здравословни и безопасни условия на труд при извършване на строителни и монтажни работи	Укрепване на капацитета за наблюдение и контрол на прилагането на законодателството във връзка с Плана по безопасност и здраве като част от строителните книжа и по време на строителството	Проведени специализирани обучения на контролните органи на РДНСК	Изпълнена	Проведено специализирано обучение на:
•	200 проектанта в София, Пловдив и Велико Търново за изготвяне на План по безопасност и здраве.
•	служителите от Дирекция за национален строителен надзор, с оглед повишаване квалификацията на служителите при извършване на контролни дейности по Закона за устройство на територията.	
17.	Повишаване на осведомеността на обществото по проблемите на безопасните и здравословни условия на труд и създаване на обществена нетърпимост към нарушителите на закона	Разпространение на филм за здравословни и безопасни условия на труд  в строителството и излъчването му в една национална телевизия	Излъчен и разпространен филм	Изпълнена	Излъчен филм в националните медии.	
18.	Осигуряване на   медицинско наблюдение в рискови сектори от икономиката	Провеждане групови медицински прегледи на работници и служители в предприятията от минно-добивния сектор за ранно откриване на професионални болести 	Извършени групови медицински прегледи на работещи минно-добивния сектор	Изпълнена 	Извършени групови медицински прегледи на 2039 работници и служители	
		Диагностика на професионалните болести	Клинично уточняване на диагнозата на заболяването със съмнение за професионален характер	Изпълнена 	Диагностика на професионални болести - 841 души
	
19.	Рехабилитация и реинтеграция на работещи от рискови сектори на икономиката	Разработване на национални отраслови програми за рехабилитация и реинтеграция на работещи от рискови сектори на икономиката, които са принудени да сменят работа си вследствие на трудова злополука и професионална болест, или поради различна степен на трайна загуба на работоспособността са останали без работа.	Разработени и прилагани национални отраслови програми за рехабилитация и реинтеграция на работещите.
	Изпълнена 	57 505 лица ползвали програмата за профилактика и рехабилитация	
Приоритетна област III. Управление на новите и все по-големи рискове	
20.	Мониторинг на условията на труд по икономически дейности
	Провеждане на Национално изследване на условията на труд във всички икономически сектори 
	Изготвен Доклад за  състоянието на условията на труд във всички икономически сектори 
	Частично изпълнена 	Изготвено техническо задание за провеждане на Националното изследване	
21.	Насърчаване на малките и средни предприятия за ефективно управление и контрол на професионалните рискове 
	Разработване и разпространение на помагала за оценка на риска в малките и средните предприятия: Оценка на риска от нервно-психическо натоварване; Оценка на риска от спъване, подхлъзване и падане от високо; Оценка на риска от химически вещества; Оценка на риска при използването на машини и работно оборудване	Разработени и разпространени помагала - тираж по 1000 бр. за всеки риск	Частично изпълнена 	Разработени и разпространи помагала за оценка на риска в малките и средните предприятия: Оценка на риска от нервно-психическо натоварване; Оценка на риска от спъване, подхлъзване и падане от високо - тираж по 1000 бр	
Приоритетна област IV. Насърчаване на промените в поведението на работещите и работодателите към прилагане на подход, насочен към укрепване на здравето и работоспособността	
22.	Оценка на въздействието на опасностите за безопасността и здравето на работното място	Оценка на социално-икономическото въздействие от трудовите злополуки	Наличие на адекватна информация за въздействието на опасностите на работното място.	Частично изпълнена 	Изготвено задание
Сключен договор за извършване на проучване	
23.	Насърчаване на работодателите за модернизиране на работното оборудване и технологиите  и управление на професионалните рискове	Повишаване на капацитета на  фонд “Условия на труд” с цел разширяване обхвата на финансиране на проекти за подобряване условията на труд в предприятията  	Оптимизирани процедури за финансиране на проекти за подобряване условията на труд в предприятията.	Изпълнена 	Сключени 34 договора, като от тях 27 са реализирани в рамките на годината; 
Подобрени условия на труд на 1994 работници и служители	
24.	Формиране у учениците на компетентности за превенция на професионални рискове.
	Актуализиране на учебното съдържание по предмети от задължителната професионална подготовка за всички професии от Списъка на професиите за професионално образование и обучение.	Актуализирано учебно съдържание, свързано с  осигуряването на безопасни и здравословни условия на труд 	Изпълнена 	Разработени 433 учебни планове за професионално образование и придобиване на степен на професионална квалификация по 91 професии от 16 области на образование и 42 професионални направления
Обхват на актуализираните програми - 58 751 ученици	
25.	Повишаване на  осведомеността и популяризиране на процеса на оценката на риска на работното място	Провеждане на конференции, кръгли маси и семинари в рамките на Европейска кампания „Здравословни работни места”	Проведени: една Национална конференция; две кръгли маси и два семинара	Изпълнена	Проведени Национална конференция, две кръгли маси и два семинара	
		Разработване и публикуване на информационни материали и добри практики за оценка на риска на страницата на Националната фокусна точка по БЗР 	Публикувани 5 информационни материала и 5 добри практики, свързани с оценката на риска на работното място	Изпълнена	Публикувани 5 информационни материала и 5 добри практики	
26. 	Укрепване и разширяване ролята на социалния диалог за повишаване на мотивацията за прилагане на законодателството по безопасност и здраве при работа	Провеждане на обучение по безопасност и здраве при работа за представители на: комитетите/групите по условия на труд; областните съвети по условия на труд, отрасловите (браншовите) съвети по условия на труд, както и на работодатели и работодателски организации.	Проведени семинари за обучение по  безопасност и здраве при работа.	Изпълнена 	Обучени 8500 лица. 	
		Провеждане на информационни кампании за превенция на професионалните рискове	Проведени конференции и  кръгли маси за обмяна опит и добри практики в областта на безопасност и здраве при работа.
Издадени и разпространени информационни материали по безопасност и здраве при работа за рискови отрасли и дейности, и за рискови групи работещи.	Изпълнена 	Издадени и разпространени информационни материали
Проведени семинари	
27. 	Повишаване на превенцията за здравето и безопасността на работещите при рискове, свързани с експозиция на шум в музикалния и развлекателния сектор. 	Разработване на Ръководство за прилагане на Наредба № 6 за минималните изисквания за осигуряване на здравето и безопасността на работещите при рискове, свързани с експозиция на шум в музикалния и развлекателния сектор.	Издадено ръководство	Изпълнена 	Издадено ръководство	

Използвани съкращения

1.		МТСП	Министерство на труда и социланата политика	
2.		МЗ	Министерство на здравеопазването	
3.		МРРБ	Министерство на регионалното развитие и благоустройството	
4.		МОМН	Министерство на образованието, младежта и науката	
5.		НОИ	Национален осигурителен институт	
6.		МИЕТ	Министерство на икономиката, енергетиката и туризма	
7.		ИА „ГИТ"	Изпълнителна агенция „Главна инспекция по труда”	
8.		НЦООЗ	Национален център по опазване на общественото здраве	
9.		АХУ	Агенция за хората с увреждания	
10.		КНСБ	Конфедерация на независимите синдикати в България	
11.		КТ „Подкрепа”	Конфедерация на труда „Подкрепа”	
12.		Фонд „УТ”	Фонд „Условия на труд”	
13.		ЕАБЗР	Европейска агенция за безопасност и здраве при работа	
14.		КУТ/ГУТ	Комитети/групи по условия на труд	
15.		КИИП	Камара на инженерите в инвестиционното проектиране